Tamaziɣt tura tennerna ɣef wamek tella zik, ass-a tekcem ɣer waṭas n taɣulin, ɣef way-a teḥwaǧ inadiyen deg yal aḥric, ama deg tjerrumt, taseddast, tasnalɣa, tamsislit, ama deg umawal.Ma neqqim kan deg umawal ladɣa win yerẓan kra n taɣulin am yismawen n yiɣersiwen, imɣan, iḥricen n tfekka n umdan, d waṭṭanen, ilaq ad ilin inadiyen fell-as acku yesɛa azal am win yettuneḥsaben deg tutlayt tamatut, ɣef way-a deg tezrawt-iw i yerzan aḥric n tsenamekt i deg ṭṭefeɣ asegzawal teqbaylit tafransist n J.M.Dallet ɛerḍeɣ deg-s ad arreɣ kra n tbadutin ɣer teqbaylit.